Ja, dit ís die winter wat nader kruipArgieffoto ter illustrasie (Foto: Unsplash) Suid-Afrikaners is vandeesweek met koeler temperature begroet en volgens die Suid-Afrikaanse Weerdiens (SAWD) is wintertemperature om die draai. Temperature oor groot dele van die land het reeds met byna 10 ˚C gedaal. Afgesien daarvan dat temperature normaalweg dié tyd van die jaar begin daal, veroorsaak ŉ hoëdrukweerstelsel vanaf die Atlantiese Oseaan verdere koel en nat omstandighede. Reën- en donderbuie het sedert verlede Woensdag oor die oostelike, noordoostelike en sentrale dele van die land uitgesak. Dié nat toestande gaan met koeler temperature gepaard. Volgens Rejoyce Mohlamme, ŉ weervoorspeller by die weerdiens, word die nat en koeler temperature toegeskryf aan die weerstelsel wat wind van die oostelike kus af waai en vog die land inbring. Dit sal na verwagting tot ná die naweek voortduur. “Temperature kan teen volgende week weer effens styg, maar sal steeds in die 20’s bly.”